J. Tkáčová, poslankyňa: (2006-12-12):
Hlavným cieľom môjho vystúpenia je podať za skupinu poslancov pozmeňujúce a doplňujúce návrhy k tomuto vládnemu návrhu zákona, ale dovoľte uviesť mi najprv niekoľko informácií pre vás, pre poslancov, aby ste sa mohli pri hlasovaní kvalifikovane rozhodovať. Tento návrh zákona a tie skutočnosti, ktoré v ňom implementujeme, mali byť platné už od 1. januára 2006. To znamená, že s týmto zákonom meškáme a sme skutočne pod tlakom Európskej komisie, ktorá má zdvihnutý palec a hrozí nám pokutou. Jediný argument, ktorý nás ešte ako-tak drží, je skutočnosť, že návrh zákona je už v parlamente. Ale toto, samozrejme, nemôže byť dôvodom na prijatie právnej normy, ktorá nie je celkom v poriadku. A nie je celkom v poriadku ani po legislatívnej stránke, k návrhu zákona bolo predložených množstvo pozmeňujúcich a doplňujúcich návrhov a stanovisko odboru legislatívy a aproximácie Národnej rady konštatovalo iba čiastočné zapracovanie európskej legislatívy. Takže v záujme právnej čistoty napriek časovej tiesni by bolo v prospech zákona, aby predkladateľ súhlasil s návrhom, ktorý odznel pri rokovaní v gestorskom výbore, a to zobrať návrh zákona späť na dopracovanie. Dávam do vašej pozornosti, kolegovia, kolegyne, hlavne z vládnej koalície, že ústavnoprávny výbor na návrh pani poslankyne Tóthovej, ktorá skutočne nemá dôvod pánu ministrovi škodiť, navrhol vrátiť zákon predkladateľovi na dopracovanie a ústavnoprávny výbor tento návrh aj schválil. Chcem zároveň oceniť postoj kolegov z výboru, ktorí boli veľmi ústretoví pri rokovaní o pozmeňujúcich návrhoch, aj predkladateľa a dokázali sme sa dohodnúť na podpore pozmeňujúcich návrhov aj zo strany opozície. Mrzí ma, že sa nám nepodarilo vyriešiť problém duplicity právnej úpravy podmienok výroby a uvádzania potravín a ostatných požívatín na trh, pretože prijatím návrhu zákona, tak ako je predložený, a súčasnou platnosťou zákona č. 152/1995 Z. z. o potravinách budeme mať právnu duplicitu práve pri výrobkoch živočíšneho pôvodu. K tomuto bude smerovať aj tretí bod pozmeňujúceho návrhu, ktorý predložím. Snažíme sa teda v záujme skutočne prijatia dobrej právnej úpravy dosiahnuť vašu podporu, vážení kolegovia aj vážený pán minister. Zákon o veterinárnej starostlivosti, ktorý je v druhom čítaní, vecne v jednej časti súvisí s vládnym návrhom novely zákona o potravinách, ktorý máme na programe ako bod č. 45 v prvom čítaní, a to je výška pokút za porušenie zákona pri výrobe a uvádzaní potravín na trh. Momentom, ktorý chcem zdôrazniť a ktorý môže byť tým momentom, ktorý sa stane politickou záležitosťou, ako som už spomínala, je fakt, že prijatím obidvoch návrhov v tomto znení, v akom momentálne sú, dostaneme sa v právnom systéme k skutočnosti, že za jedno porušenie zákona bude môcť inšpektor pokutovať v dvoch rôznych sadzbách, podľa zákona o veterinárnej starostlivosti pri potravinách živočíšneho pôvodu do výšky 5 mil. korún, ale podľa zákona č. 152/1995 Z. z. o potravinách do výšky 50 mil. korún. Skutočne podľa môjho názoru je to veľká neistota v právnom systéme. Je to podľa mňa aj v rozpore s ústavou, o čom, samozrejme, môže rozhodnúť iba Ústavný súd. A náš ďalší postup bude závisieť aj od toho, v akom znení budú schválené oba zákony. Teraz mi dovoľte predložiť pozmeňujúce a doplňujúce návrhy v zmysle § 29 ods. 1 a § 82 ods. 2 zákona o rokovacom poriadku, ku ktorým prikladáme aj potrebné množstvo podpisov poslancov. Po prvé. V § 15 ods. 1 sa slovo „príspevkové“ nahrádza slovom „rozpočtové“. Po druhé. V § 15 ods. 3 sa vypúšťa písmeno d), písmená e) až h) sa premenujú na d) až g). Odôvodnenie týchto dvoch bodov. Výkon potravinového dozoru vykonávajú orgány veterinárnej správy, ktoré sú rozpočtovými organizáciami. Postavenie úradných veterinárnych laboratórií podľa návrhu zákona im zabezpečuje štatút príspevkových organizácií, a tým im zároveň umožňuje vykonávať aj podnikateľskú činnosť. Zisk z podnikateľskej činnosti je po zdanení zdrojom rezervného fondu organizácie. Z tohto pohľadu je logické, že úradné veterinárne laboratóriá v súčinnosti s veterinárnymi správami majú záujem vykonávať podnikateľskú činnosť v čo najväčšom rozsahu. Tým, že orgány veterinárnej správy sú orgánmi potravinového dozoru, ich činnosť sa kumuluje. A aj na základe skúseností z praxe možno povedať, že toto postavenie sa bude posúvať viac v prospech tej podnikateľskej činnosti ako kontrolnej činnosti. Zároveň si tým tieto príspevkové organizácie alebo úradné laboratóriá zabezpečujú príjmy na úkor súkromných akreditovaných laboratórií. Ďalším nemenej závažným dôvodov tejto našej požiadavky je, že v takomto postavení vykonávajú úradné laboratóriá autokontrolu. To znamená, že v jednom subjekte vykonávajú zároveň komerčný rozbor, ale aj kontrolný rozbor, čo, myslím si, je určitým konfliktom záujmov. Teda tým, že orgány veterinárnej správy budú mať charakter rozpočtovej organizácie, nebudú môcť podnikať, a tým vlastne nebudú môcť zneužívať svoje postavenie na trhu vo vzťahu k úradnej kontrole bezpečnosti potravín. Transformáciou úradných laboratórií z príspevkových organizácií na rozpočtové organizácie, čo je podstatou nášho pozmeňujúceho návrhu, prípadnou racionalizáciou pracovísk znížia sa aj požiadavky na štátny rozpočet a podnikateľská sféra nebude znevýhodňovaná. Náš tretí návrh znie. V celom texte zákona sa vypúšťajú slová „produkty živočíšneho pôvodu“. Odôvodnenie. Navrhujeme v celom texte vypustiť slová „produkty živočíšneho pôvodu“, keďže zákon o veterinárnej starostlivosti sa má zaoberať veterinárnou oblasťou, a nie oblasťou potravín, ktorá je riešená v zákone o potravinách č. 152/1995 Z. z. Tento pozmeňujúci návrh oveľa podrobnejšie odôvodní ešte môj kolega Zsolt Simon, ktorý je spolupredkladateľom návrhu. Ja už len na záver by som chcela povedať, že podpora vládneho návrhu zákona o veterinárnej starostlivosti zo strany SDKÚ – DS je v tomto momente podmienečná a naše hlasovanie závisí od hlasovania o jednotlivých procedurálnych a pozmeňujúcich a doplňujúcich návrhoch. Pani spravodajkyňa, ďalej vás prosím, poznačte si, že navrhujem hlasovať o bodoch 1 a 2 pozmeňujúceho návrhu spoločne a o bode 3 samostatne. Ďakujem vám za pozornosť, kolegovia a kolegyne.